Il-Fondazzjoni Marigold ippreżentat donazzjoni lill-assoċjazzjoni tal-ġenituri ta’ tfal bl-awtiżmu biex tgħinha fis-sħubija fl-Assoċjazzjoni internazzjonali Autism-Europe. Iċ-chariperson tal-fondazzjoni, Michelle Muscat qalet li l-flus inġabru f’attività fil-Jum Dinji dwar l-Awtiżmu meta fost oħrajn il-bini tal-Berġa ta’ Kastilja ngħaqad ma’ bini strateġiku ieħor madwar id-dinja li inxtegħlu bi dwal ta’ lewn ikħal. Is-Sinjura Muscat ħabbret li fis-sajf li ġej, uħud mill-iskejjel f’Malta u Għawdex se jerġgħu jiftħu l-bibien tagħhom filgħaxijiet biex jintużaw mit-tfal bl-awtiżmu u l-ġenituri tagħhom. F’isem l-Assoċjazzjoni tal-ġenituri ta’ tfal bl-awtiżmu, Valerie Brincat qalet li l-assoċjazzjoni trid tingħaqad ma’ Autism Europe biex ittejjeb il-ħajja tal-membri tagħha. L-assoċjazzjoni taħdem biex tkabbar l-għarfien ħalli iktar Maltin jitgħallmu mhux biss x’inhi l-kundizzjoni iżda anke kif iġibu ruħhom ma’ persuni li għandhom l-awtiżmu.